text: Forældre - hold så med at ryge
  14 december 2010 kl. 19.20
  Vejle Kommune tilbyder et gratis rygestopkursus for forældre.
  Mange småbørnsforældre og kommende forældre vil gerne holde op med at ryge.
  Og det kan være svært - siger rygestopkoordinator Tina Kreutzer.
   
  - Det er en stor omvæltning at blive forælder. Man mangler søvn, og det kan være stressende. Lige præcis i den situation kan det være en udfordring at stoppe med at ryge, siger Tina Kreutzer.
  - Det er vigtigt at erstatte smøgpausen med noget andet, hvis et rygestop skal lykkes, siger hun.
  Der er mere end 4000 forskellige kemiske stoffer i tobaksrøg. 
  Røgpartiklerne sætter sig i tøjet, selvom du ryger udenfor. Sundhedsplejen i Vejle Kommune anbefaler derfor, at du tager en jakke uden på dit tøj, når du går ud og ryger.
  Jakken tages efterfølgende af og hænges udenfor eller alternativt i et rum, hvor børnene ikke kommer. 
  De giftige røgpartikler øger børns risiko for at få astmaanfald og astmatisk bronkitis samt mellemørebetændelse, og børn af rygere kommer oftere på sygehuset med luftvejsinfektioner end andre børn.
  